แรงขาย “บิ๊กแคป” ฉุด SET เช้าลบ 10 จุด
SET เช้าลบ 10 จุด รับแรงขายทำกำไรหุ้นใหญ่หลังตลาดปรับตัวขึ้นมามาก ให้แนวรับไว้ที่ 1,622-1,615 จุด และแนวต้าน 1,635-1,640 จุด
SET เช้าลบ 10 จุด รับแรงขายทำกำไรหุ้นใหญ่หลังตลาดปรับตัวขึ้นมามาก ให้แนวรับไว้ที่ 1,622-1,615 จุด และแนวต้าน 1,635-1,640 จุด
14 พ.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11:32 น. อยู่ที่ 1,627.53 ลดลง 9.76 จุด หรือ 0.60% สูงสุดที่ 1,633.76 จุด ต่ำสุดที่ 1,625.02 จุด มูลค่าการซื้อขาย 2.86 หมื่นล้านบาท
นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยปรับตัวลงไปกว่า 10 จุด รับแรงเทขายทำกำไรในระยะสั้น หลังวันศุกร์ที่ผ่านมาปรับตัวขึ้นไปพอสมควรแล้ว รวมถึงผลประกอบการไตรมาส 3/65 โดยรวมก็เป็นไปตามคาด ทำให้มีการเทขายทำกำไรกันออกมา ขณะที่ตลาดหุ้นอื่นในภูมิภาคเอเชียเคลื่อนไหวทั้งในแดนบวกและลบ
ทั้งนี้มองตลาดย่อพักฐาน เป็นโอกาสทยอยเข้าสะสม เนื่องจากแนวโน้มไตรมาส 4/65 ยังดูดี ซึ่งน่าจะหนุนให้เงินทุนต่างชาติยังคงไหลเข้าต่อเนื่อง ให้แนวรับไว้ที่ 1,622-1,615 จุด และแนวต้าน 1,635-1,640 จุด